李廌
天封观将军柏
卫懿恃昌富，乘轩鹤有禄。
贵鹤贱用民，身残国颠覆。
楚子惜名马，终焉葬人腹。
爵封东山松，侯比渭川竹。
时轻官秩紊，辟妄作威福。
无益害有益，褒赏逮禽畜。
所美非美然，恩泽及草木。
或讥将军柏，无乃狃此俗。
曷膺千锺养，曷被三品服。
不为朝廷力，窃号委空谷。
余知将军心，非悦世人目。
千年抱贞操，劲节无屈曲。
不为岁寒凋，守此万仞绿。
天武累此名，冥不知宠辱。
虽不助柏敬，岂意慕轸毂。
吾侪之小人，悟主惟欲速。
盗功仍苟容，岂耻无道谷。
潭潭居紫府，沉沉据华屋。
贪恩谋子孙，占俸及僮仆。
膏肓病天下，天下思食肉。
朝为四辅重，莫作三危逐。
笙箫金谷宴，翣柳北邙哭。
尚方属镂赐，朝服东市戮。
君看古功臣，牖下死为祝。
将军如有心，应哭世愈蹙。
拔萃真不群，虚名岂其欲。
胡不观其旁，满山皆朴樕。